recursal/SuperWikiNEXT-32B huggingface dataset:
**Karl Johannes Hako** (ent. *Flinck*; 16. toukokuuta 1893 Turku – 16. syyskuuta 1984 Helsinki) oli suomalainen näyttelijä ja teatterinjohtaja. Vaiheikkaan uransa varrella hän työskenteli useissa teattereissa eri puolilla Suomea. Hakon roolitehtävät olivat usein koomisia.

Ura
---

Hannes Hakon vanhemmat olivat vaatturi Karl Viktor Flinck ja Ida Karoliina Vikström. Hän oli Turun lyseon oppilaana 1906–1908. Sittemmin hän opiskeli taiteita Turun piirustuskoulussa, ja toimi samaan aikaan Rafael Pihlajan apuna teiniteatterin lavastustehtävissä ja näyttelijänä. Hakon teatteriammattilaisen ura alkoi turkulaisessa puoliammattimaisessa Casino Operetissa näytäntökaudella 1915–1916. Sen jälkeen hän muutti Kaakkois-Suomen vireään teatterikaupunkiin Viipuriin ja näytteli Suomalaisen Maaseututeatterin riveissä kaudella 1916–1917. Seuraavan kauden hän näytteli helsinkiläisellä Kansan Näyttämöllä. Hakon ura jatkui Turun Suomalaisessa Teatterissa 1918–1925 ja edelleen Turun Työväen Teatterissa 1925–1926. Sen jälkeen hän siirtyi Porin Näyttämölle 1926–1929 ja palasi Turkuun kaudeksi 1929–1930.

Hako jatkoi teatteriuraansa johtajan tehtävissä Oulun Näyttämöllä vuosina 1931–1933 ja Lahden Teatterissa 1933–1935. Kaudella 1937–1938 hän työskenteli näyttelijänä Helsingin Kansanteatterissa. Lisäksi Hako näytteli Iloisessa Teatterissa, useilla kiertueilla ja SF:n palveluksessa.

Hakon näyttämötehtäviä olivat muun muassa Pastori Jussilainen, Salomon Harju (näytelmässä *Olenko minä tullut haaremiin*) ja *Seitsemän veljeksen* Juhani. *Nummisuutareissa* hän näytteli vuosien varrella useita rooleja. Hakon elokuvaroolit olivat lähinnä sivuosia ja avustajatason tehtäviä.

Hannes Hako oli naimisissa vuosina 1927–1939 näyttelijä Maikki Sälehovin kanssa. Heidän poikansa oli kansanrunoustutkija, suomen kielen lehtori Matti Hako (1927–2014) ja pojanpoikansa käsikirjoittaja, ohjaaja ja tuottaja Pekka Hako (s. 1957).

Filmografia
-----------

* Tee työ ja opi pelaamaan (1936)
* Lapatossu (1937)
* Kuriton sukupolvi (1937)
* Asessorin naishuolet (1937)
* Vieras mies tuli taloon (1938)
* Ulkosaarelaiset (1938)
* Tulitikkuja lainaamassa (1938)
* Syyllisiäkö? (1938)
* Nummisuutarit (1938)
* Laivan kannella (1938)
* Takki ja liivit pois! (1939)
* Seitsemän veljestä (1939)
* Helmikuun manifesti (1939)
* Halveksittu (1939)
* Suomisen perhe (1941)
* Jos oisi valtaa... (1941)
* Suomisen Olli rakastuu (1944)
* Miesmalli (1944)
* Anja, tule kotiin (1944)
* Ristikon varjossa (1945)
* Anna Liisa (1945)

Lähteet
-------

* Teatterin maailma - Maamme teatterit ja niiden taiteilijat, Kustannusosakeyhtiö Tammi, Helsinki 1950
* Elonet

### Viitteet

1. 1 2 3 4  Teatterin maailma, s. 154
2. ↑
3. ↑  EloNet : Maikki Hako

Aiheesta muualla
----------------

* Hannes Hako Elonetissä.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |
**M/T Esthel** oli suomalainen Salora Oy:n vuosina 1977–1978 omistama moottoritankkilaiva. Laiva rakennettiin Götaverkenin telakalla Göteborgissa vuonna 1977. Sen pituus oli 285,0 metriä, leveys 44,24 metriä ja syväys 17,15 metriä. Laivan moottoriteho oli 27 300 hevosvoimaa ja uppouma 155 200 dwt:ä.

Sen jälkeen, kun eduskunta sääti vuonna 1970 lain merenkulun verohelpotuksista, joka salli 100 % poisto-oikeuden uusien laivojen hinnasta, tekivät myös useat merenkulun ulkopuolella toimineet suomalaisyritykset, kuten Ulkokaupat Oy, Gustav Paulig, Starckjohann & Co Ab, Palkkiyhtymä Oy ja Iskun Tehtaat Oy, laivatilauksia. Radio- ja televisiovalmistaja Salora Oy tilasi vuonna 1973 Göteborgista *Esthel-*säiliölaivan, joka oli valmistuessaan vuonna 1976 Suomen kauppalaivaston suurin alus.

*Esthel* siirtyi vuonna 1979 Hollming Oy:n omistukseen, ja se myytiin vuonna 1980 Panamaan. Laiva kulki *Johnaki-*nimellä Panaman lipun alla, ja sen jälkeen, kun se oli myyty Kreikkaan vuonna 1981, sen nimeksi tuli *Sir John*. Viimeiseksi laivan nimenä oli *Captain Stelios*. Laiva romutettiin vuonna 2002 Kiinassa.

Lähteet
-------

1. ↑  Äänimeri-sivusto : Esthel (Arkistoitu – Internet Archive)
2. ↑  Äänimeri-sivusto : Henry Nielsenin historiaa : Laki merenkulun verohuojennuksista
3. ↑  Suomen kauppalaivastotietokanta
**Hannes Malin** (myöhemmin *Malisto*; 29. toukokuuta 1889 Heinola – 4. tammikuuta 1950 Helsinki) oli suomalainen kuvataiteilija, jonka työt ulottuvat alttarimaalauksista koristemaalauksiin sekä julisteisiin ja muuhun käyttögrafiikkaan.

Malin opiskeli Helsingin Taideteollisuuskoulussa. Vuonna 1914 Malin tutustui linoleikkaukseen ja osti siihen välineet Leipzigin messuilta. Hän piirsi menetelmällä merkkejä, yli 20 julistetta, kirjelomakkeita, kuvituksia ja kansia.  Hänen julisteidensa aiheita olivat muun muassa Taideteollisuusnäyttely 1916, Suomen ensimmäiset valtiolliset vaalit 1917 ja ensimmäiset kunnallisvaalit 1918. Hän opetti vuodesta 1920 kuolemaansa 1950 saakka Taideteollisuuskeskuskoulussa käsivara- ja ammattipiirustusta, koristemaalausta, tekstausta, kirjansidontaa, kultausta ja linopainantaa kankaalle.

Työtovereinaan Oskari Niemi ja Antti Honkanen Malin kopioi kesäisin 1910-luvulla vanhojen keskiaikaisten kirkkojen maalauksia vesivärein Kansallismuseon tarpeisiin. Aineistosta pidettiin myös näyttelyitä. Seuraavana vuonna hän avioitui Kyllikki Wartiovaaran kanssa, joka tuli myös mukaan Malinin piirtämön toimintaan.

Malin maalasi vuonna 1924 Suomenniemen kirkkoon alttaritaulun *Jeesus siunaa lapsia*. Nurmijärven kirkkoon hän teki 1934 veistoksen *Kattoratsastaja*. Heinolan maaseurakunnan kirkossa on paljon Malinin koristemaalauksia. Hänen koristetaidettaan on myös Heinolan, Oulaisten, Kalajoen, Sodankylän, Hämeenkyrön ja Paraisten kirkossa.

Lähteet
-------

1. 1 2 3  Taiteilija Hannes Malisto 60-vuotias (maksullinen artikkeli) Helsingin Sanomat 29.5.1949, HS Aikakone. Viitattu 22.3.2018.
2. ↑  Taiteilija Hannes Malisto kuollut (maksullinen artikkeli) Helsingin Sanomat 5.1.1950, HS Aikakone. Viitattu 22.3.2018.
3. 1 2 3  Honkanen, Helmiriitta: *Placatista julisteeksi: suomalaisen julistetaiteen historiaa kirjapainotaidon alusta vuoteen 1960*. Otava 1983. Sivu 58–59.
4. ↑  Lehtosalo, Mari: *Kirkollisen lasimaalauksen kulta-aika Suomessa - Suosion taustan tarkastelua*, taidehistorian pro gradu, Jyväskylän yliopisto 2008, sivu 110.
5. ↑  Suomenniemen kirkko (Arkistoitu – Internet Archive), Mikkelin tuomiokirkkoseurakunta. Viitattu 11.12.2014.
6. ↑  Nurmijärven kirkko (Arkistoitu – Internet Archive), Nurmijärven seurakunta. Viitattu 11.12.2014.
7. ↑  Heinola Churches (Arkistoitu – Internet Archive), Lahdenmuseot.fi. Viitattu 11.12.2014.
Dolors Bassa
**Dolors Bassa i Coll** (s. 1959 Torroella de Montgrí) on katalonialainen poliitikko. Hän toimi Katalonian aluehallinnon työ-, sosiaali- ja perheministerinä Carles Puigdemontin johtamassa hallituksessa, joka järjesti 1. lokakuuta 2017 kansanäänestyksen Katalonian itsenäistymisestä. Espanja nosti kansanäänestyksen järjestämisen takia kaikkia Katalonian hallituksen ministereitä vastaan syytteet "kapinasta", josta voidaan tuomita Espanjan lain mukaan jopa 30 vuodeksi vankilaan. Syytteitten seurauksena viisi ministeriä (Carles Puigdemont, Antoni Comín, Lluís Puig, Meritxell Serret ja Clara Ponsatí) lähtivät maanpakoon Belgiaan. Myös Bassa, Meritxell Borràs ja Joaquim Forn lähtivät aluksi Belgiaan, mutta palasivat myöhemmin Espanjaan oikeuden kuultaviksi. Lopulta yhteensä kahdeksan Espanjassa oikeuden kuultaviksi mennyttä ministeriä (Bassan, Borràsin ja Fornin lisäksi Oriol Junqueras, Jordi Turull, Raül Romeva, Josep Rull ja Carles Mundó) määrättiin tutkintavankeuteen 2. marraskuuta 2017. Jo aiemmin tutkintavankeuteen oli määrätty kahden kansanäänestystä ajaneen kansalaisjärjestön puheenjohtajat Jordi Sànchez ja Jordi Cuixart.

Bassa vapautettiin tutkintavankeudesta 4. joulukuuta 2017, mutta hän joutui maksamaan 100 000 euron takuut. Samassa yhteydessä vapautettiin osa muistakin vangituista ministereistä takuita vastaan, mutta Puigdemontin hallituksen varapääministeri Junqueras ja sisäministeri Forn sekä kansalaisjärjestöjen puheenjohtajat Sànchez ja Cuixart joutuivat yhä jäämään vankilaan.

Uusissa Katalonian parlamenttivaaleissa 21. joulukuuta 2017 Bassa valittiin Katalonian parlamenttiin Katalonian tasavaltalaisen vasemmiston listalta, mutta hän ilmoitti 22. maaliskuuta 2018 yhdessä Marta Roviran ja Carme Forcadellin kanssa luopuvansa kansanedustajan paikastaan, jottei heidän mahdollinen uusi vangitsemisensa heikentäisi parlamentin toimintakykyä. Seuraavana päivänä eli 23. maaliskuuta 2018 Bassa vangittiinkiin siis jo toistamiseen samaan aikaan Forcadellin, Turullin, Romevan ja Rullin kanssa heidän tehdessä näin vankilassa seuraa Junquerasille, Fornille, Sànchezille ja Cuixartille, jotka olivat olleet koko ajan yhtäjaksoisesti vangittuna. Rovira, joka oli niin ikään kutsuttu samana päivänä oikeuden kuultavaksi, ei puolestaan ilmestynyt oikeuteen, vaan ilmoitti lähteneensä maanpakoon Sveitsiin.

Lähteet
-------

1. ↑
2. ↑
3. ↑
4. 1 2
5. ↑   (Arkistoitu – Internet Archive)
6. ↑
7. ↑
8. ↑
9. ↑
10. ↑
11. 1 2
12. ↑
13. ↑
14. ↑
15. ↑
16. ↑
**M/T Josefina Thordén** oli suomalainen vuonna 1931 rakennettu säiliölaiva, joka syttyi tuleen toukokuussa 1941 saksalaisten lentokoneiden pommitettua sitä Färsaarten pohjoispuolella.

*Josefina Thordén* oli rakennettu 1931 Göteborgissa Eriksbergs Mekaniska Verkstadin telakalla. Laivan pituus oli 128,82 metriä, leveys 16,78 metriä ja syväys 8,17 metriä. Laivan vetoisuus oli 9 830 tonnia kuolluttapainoa, ja siinä oli kaksi 1 400 hevosvoiman dieselmoottoria.

Gustaf Thordenin omistaman helsinkiläisen Rederiaktiebolaget Suomi-Tanker -varustamon tilaama M/T *Josefina Thordén* oli Suomen ensimmäinen valtamerikelpoinen säiliölaiva. 

*Josefina Thordén* lähti 28. huhtikuuta 1941 Galvestonista Texasista kohti Petsamon Liinahamaria 9 765 tonnin bensiini- ja petroolilastissa. Kun laiva oli 19. toukokuuta 1941 Färsaarten pohjoispuolella, se syttyi tuleen saksalaisen lentokoneen pommituksessa. Kone tulitti myös pelastusveneisiin siirtynyttä laivan miehistöä, joista 15 kuoli. Englantilainen troolari *Northern Chief* pelasti henkiin jääneet 18 miehistön jäsentä, joista useat olivat saaneet pahoja palovammoja.

*Josefina Thordén* oli saanut kulkuluvat molemmilta sodan osapuolilta, ja laivan kylkiin ja kannelle oli maalattu suurikokoiset Suomen siniristiliput kansallisuuden osoittamiseksi. Suomessa tapauksen uutisoinnista vältettiin mainitsemasta pommittaneen lentokoneen kansallisuutta, koska ei haluttu ärsyttää Saksaa. 

Palanut laiva jäi pinnalle, ja se hinattiin brittien hallitsemille Färsaarille Tórshavniin ja sitten korjattavaksi Newcastle-on-Tyneen. Korjattu laiva oli sitten englantilaisten käytössä, kunnes se ajoi miinaan 6. huhtikuuta 1943 Thamesjoen suulla ja katkesi kahtia. Tällöin 15 laivan englantilaisen miehistön jäsentä kuoli.

*Josefina Thordénin* pommituksessa vuonna 1941 menehtyneen laivan päällikön merikapteeni John Sanfrid Södermanin poika on kansanedustaja ja ministeri Jacob Söderman. 

Suomen valtio pystytti vuonna 1982 Färsaarten Tórshavnissa sijaitsevalle hautausmaalle muistomerkin vuoden 1941 alkupuolella Färsaarten lähivesillä saksalaishyökkäyksissä kuolleille 17 suomalaiselle merimiehelle. 

*Josefina Thordénin* 15 merimiehen lisäksi yksi miehistön jäsen kuoli loviisalaisen S/S *Kastelholmin* upottua saksalaisen torpedon osumasta 3. kesäkuuta 1941 ja maarianhaminalaisen rahtilaivan S/S *Fenixin* kapteeni kuoli saksalaisten pommitettua laivaa 9. kesäkuuta 1941.*selvennä*

Lähteet
-------

* Äänimeri.fi : Josefina Thordén (Arkistoitu – Internet Archive)
* Fakta om fartyg : Josefina Thordén
* Jorma Virtanen 31.8.2004 : Välirauhan ajan sankarivainajia muistetaan Färsaarilla
* Äänimeri.fi : Josefina Thordénin pommituksen suomalaisuhrit (Arkistoitu – Internet Archive)
Dom Pérignonin patsas
**Dom Pierre Pérignon** (1638–1715) oli ranskalainen benediktiiniläismunkki, jota pidetään samppanjan merkittävimpänä yksittäisenä kehittäjänä. Monet hänen samppanjan valmistukseen liittyvistä keksinnöistään ovat edelleen käyttökelpoisia.

Dom Pérignon nimitettiin Marne-joen laaksossa sijaitsevassa Hautvillers'n kunnassa olevan Saint-Pierren luostarin varainhoitajaksi 1668. Luostari oli suuntautunut viinin tuotantoon: sillä oli omia viiniviljelmiä, se keräsi kymmenyksensä paikallisten viljelijöiden rypäleinä tai viininä ja se pyrki saamaan haltuunsa isännättömiä tai maksukyvyttömien talonpoikien viinitarhoja.

Pérignon kehitti rypäleiden korjuu- ja puristusmenetelmiä niin, että valkoista samppanjaa pystyttiin tekemään tummista rypäleistä. Näin viinin kuohumisen riskiä saatiin pienennettyä. Hän havaitsi, että rypäleet pitää kerätä aamulla ja puristimet tuoda lähelle korjuupaikkaa. Hän kehitti sekoitustekniikoita ja alkoi erotella puristuksen eri vaiheissa saatavaa mehua. Hän havaitsi, että pullottaminen säilytti viinin paremmin kuin tynnyrissä säilytys. Lisäksi hän kehitti 47-vuotisen uransa aikana myös muun muassa korkkeja, kellarointia, viiniköynnösten hoitoa ja useita valmistustekniikoita.

Pérignon pyrki estämään viiniään kuplimasta, joskin hän viimeisinä vuosinaan tekikin kokeiluja kuohuvalla samppanjalla ja myi sitä. Kuohuva samppanja nousi kuitenkin suosituksi vasta hänen kuolemansa jälkeen. Pérignonin työ jäi pitkäksi aikaa unohduksiin, kunnes hänen ansionsa tunnustettiin jälleen 1900-luvulla.

Pérignon oli itse raitis. Toisin kuin usein väitetään, hän ei ollut sokea eikä hänellä ollut salaista reseptiä samppanjan valmistamiseen.

Lähteet
-------

1. 1 2 3 4 5  Sinivirta, Jukka: *Samppanja: Naurun airut, onnen polttoaine*, s. 26–27. Helsinki: Otava, 2007. ISBN 978-951-1-19868-0.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat

 |
|  |
| Muut | 
* IdRef

 |

 |
**Lev Lvovitš Šestakov** (ven. Лев Львович Шестаков, 8. joulukuuta 1915 – 13. maaliskuuta 1944) oli neuvostoliittolainen hävittäjälentäjä ja Espanjan sisällissodan johtavia ässiä.

Šestakov valmistui sotilasakatemiasta vuonna 1936, haki ja pääsi Espanjaan sotaan vuonna 1937. Hän lensi Polikarpov I-16 -hävittäjälentokoneilla ja saavutti 8 henkilökohtaista ilmavoittoa ja 31 voittoa yhdessä toisen koneen lentäjän kanssa. Toisessa maailmansodassa itärintamalla hän taisteli Saksaa vastaan saaden Odessan ja Stalingradin rintamilla 26 ilmavoittoa. Hän oli everstin arvoinen, kun katosi sotalennolla 13. maaliskuuta 1944. Luultavasti putosi ilmataistelutilanteessa stukalentäjä Hans-Ulrich Rudelin kanssa. 65 ilmavoitostaan 42 on jaettuja. Hänet palkittiin mm. Neuvostoliiton sankari-mitalilla. Polak ja Shores*selvennä* arvioivat hänet Neuvostoliiton toiseksi parhaaksi hävittäjä-ässäksi, mutta tämä on 1990-luvun pohdintaa: Espanjan sisällissodan voittojen todentaminen ja täyden ilmavoiton laskeminen tilanteessa, jossa usea kone ampuu yhden alas, ovat molemmat tekijöitä, jotka vähentävät todellisten ilmavoittojen määrää.

Aiheesta muualla
----------------

* Biography
* Tomas Polak and Christopher Shores (1999), Stalin's Falcons: The Aces of the Red Star. Grub Street, London.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF
* WorldCat

 |
|  |
| Kansalliset | 
* Yhdysvallat

 |

 |
**Kailua-Kona** on kaupunki Havaijilla Havaijin piirikunnassa. Kaupunki on tärkeä turismin keskus Länsi-Havaijissa. Kaupunkia palvelee Konan kansainvälinen lentoasema. Kaupungin pinta-ala on 103 km², ja asukasluku 11 975 vuonna 2010.

Historia
--------

Kaupungin perusti kuningas Kamehameha I hallintonsa keskuspaikaksi ja Havaijin kuningaskunnan pääkaupungiksi. Pääkaupungin siirron jälkeen kaupunki muuttui pieneksi kalastajakyläksi, jona se pysyi aina 1900-luvun loppuun saakka.

Vuonna 1994 kaupungissa perustettiin Kona Brewing Company -niminen panimo.

Ilmasto
-------

Merenrantaa Hulihee Palacesta etelään
Kylmin kuukausi Konassa on helmikuu, jolloin lämpötila on keskimäärin lämpimimmillään 28 °C ja kylmimmillään 19 °C. Lämpimin kuukausi on elokuu, jolloin vastaavat lämpötilat ovat 31 °C ja 23 °C. Ilmankosteus vaihtelee 50–80 % välillä. Lämpötilaerot ovat suurempia yön ja päivän välillä kuin kesän ja talven.

Konan rantoja peittää ajoittain vog riippuen Kīlauea-tulivuoren aktiivisuudesta ja tuulista. Kailua-Kona sijaitsee Huolalai-tulivuoren suojapuolella, joten kaupunki on suojassa kovimmilta tuulilta ja sateilta.

Aiheesta muualla
----------------

* Kuvia tai muita tiedostoja aiheesta **Kailua-Kona** Wikimedia Commonsissa

Lähteet
-------

1. ↑  Kailua, Hawaii (HI 96740) profile: population, maps, real estate, averages, homes, statistics, relocation, travel, jobs, hospitals, schools, crime, moving, houses, news, sex offenders  2022. city-data.com. Viitattu 16.5.2022. (englanniksi)
2. ↑  These 12 Historic Towns In Hawaii Will Transport You To The Past  10.1.2016. OnlyInYourState. Viitattu 16.5.2022. (englanniksi)
3. ↑  Our Story  15.5.2022. Kona Brewing Co.. Viitattu 16.5.2022. (englanniksi)
Mboya (vas.) vierailulla Israelissa 1962.
**Thomas Joseph "Tom" Mboya** (15. elokuuta 1930 – 5. heinäkuuta 1969) oli kenialainen poliitikko. Hän toimi pääneuvottelijana Kenian itsenäistymisessä Britanniasta ja oli mukana perustamassa Nairobi People's Congress Party -puoluetta sekä Kenian afrikkalaista kansallisliittoa (KANU). 1960-luvun lopulla hän toimi Kenian suunnittelu- ja kehitysministerinä. Hän joutui salamurhan uhriksi heinäkuussa 1969 Nairobissa.

Katolisen koulun käytyään Mboya opiskeli Oxfordin yliopistossa ja toimi sitten kotimaassaan terveydenhuollon tarkastajana. Hänet valittiin Jomo Kenyattan afrikkalaisen liiton (KAU) rahastonhoitajaksi vähän ennen poliittisten järjestöjen kieltämistä 1953. Mboya toimi sitten ammattiyhdistysliikkeen piirissä ja kiersi maailmaa laajoilla opintomatkoilla. Hänet valittiin vuonna 1960 perustetun KANU:n ensimmäiseksi pääsihteeriksi ja johdatti puolueen vaalivoittoon 1961. Vuonna 1963 puolue voitti vankilasta vapautuneen Kenyattan johdolla valtaosan parlamenttipaikoista. Itsehallinnon saaneen Kenian pääministeriksi nousi Kenyatta ja oikeusministeriksi Mboya.

Mboyan salamurhasta epäiltiin Jomo Kenyattaa, koska hän olisi kokenut Mboyan kilpailijakseen presidentin tehtävässä. Yhdysvaltain 44. presidentin Barack Obaman kenialainen isä Barack Obama vanhempi oli Mboyan heimoveli ja ystävä. Hän todisti Mboyan murhaoikeudenkäynnissä ja uskoi joutuneensa itse sen jälkeen tappoyrityksen uhriksi.

Lähteet
-------

1. ↑  Ilvessalo, Jaakko: "Mboya, Thomas Joseph ’Tom’ (1930)", teoksessa Huovinen, Pentti ja Siikala, Kalervo (toim.): *Maailmanpolitiikan kasvot*, s. 128. Helsinki: Weilin & Göös, 1963.
2. ↑  "A father's charm, absence", Boston Globe 21.9.2008. Viitattu 25.10.2014.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Ruotsi
* Alankomaat

 |
|  |
| Muut | 
* SNAC
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Tom Mboya
Lev Tolstoin piiri Lipetskin alueen kartalla.
**Lev Tolstoin piiri** (ven. Лев-Толсто́вский райо́н, *Lev-Tolstovski raion*) on kunnallinen itsehallintoalue Lipetskin alueella Venäjällä. Vuonna 1928 perustetun piirin pinta-ala on 970 neliökilometriä. Asukkaita on 16 800 henkeä (vuonna 2010).

Lev Tolstoin piiri sijaitsee Lipetskin alueen pohjoisosassa. Se rajoittuu Rjazanin alueeseen sekä Dankovin, Dobrojen, Lebedjanin ja Tšaplyginin piireihin. Seutu kuuluu mustanmullan vyöhykkeeseen. Pinnanmuodostukseltaan se on laaksojen ja rotkojen halkomaa ylävää tasankoa. Hyötykaivannaisia ovat hiekka, savi ja turve.

Piiriin kuuluu 10 maalaiskuntaa: Domatši, Gagarino, Lev Tolstoi, Novotšemodanovo, Oktjabrski, Ostryi Kamen, Pervomaiskoje, Topki, Troitskoje ja Znamenskoje. Hallinnollinen keskus on Lev Tolstoin taajama. Asutuskeskuksia on yhteensä 39. Kaupunkiväestöä ei ole.

Lev Tolstoin taajama on merkittävä rautateiden risteyspaikka. Seudun tärkein elinkeino on maatalous, joka on erikoistunut viljakasvien, herneen, rapsin, auringonkukan, maissin ja sokerijuurikkaan viljelyyn sekä maidon, lihan ja villan tuotantoon. Keskustaajamassa on elintarviketeollisuutta.

Piirissä on 13 koulua ja ammattikoulu. Kulttuurilaitoksia ovat piirin kulttuuritalo, kylien kulttuuri- ja kerhotalot sekä kirjastolaitos. Keskustaajamassa on taidegalleria ja kirjailija Leo Tolstoille omistettu museo. Paikallislehtenä ilmestyy *Narodnoje slovo* ("Kansan sana").

Lähteet
-------

1. 1 2  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2010 g.  2010. Moskva:  Federalnaja služba gosudarstvennoi statistiki (Rosstat).  Arkistoitu 28.8.2009. Viitattu 2.11.2010. (venäjäksi)
2. 1 2 3 4  Administratsija Lev-Tolstovskogo munitsipalnogo raiona: Korotko o raione *lev-adm.ru*.  Arkistoitu 14.3.2010. Viitattu 2.11.2010. (venäjäksi)
3. ↑  Administratsija Lipetskoi oblasti: Lev-Tolstovski raion *admlr.lipetsk.ru*. Viitattu 2.11.2010. (venäjäksi)

Aiheesta muualla
----------------

* Lev Tolstoin piirin sivusto (venäjäksi)
* Lev Tolstoin piiri Lipetskin alueen sivustolla (venäjäksi)
Levada-keskuksen logo.
**Levada-keskus** (ven. Левада-Центр, Аналитический центр Юрия Левады) on riippumaton, jopa Venäjän luotettavimpana pidetty
 tutkimuslaitos, joka tekee mielipidetiedusteluja ja muita sosiologisia tutkimuksia Venäjällä.

Tutkimuskeskus on saanut nimensä perustajansa ja ensimmäisen johtajansa, sosiologian professori Juri Levadan (1930-2006) mukaan. Tämä hallituksesta riippumaton tutkimuskeskus perustettiin vuonna 2003. Keskus pohjautui kuitenkin jo vuonna 1987 käynnistettyyn, alkujaan koko Neuvostoliiton, sittemmin koko Venäjän kattaneeseen valtiolliseen mielipiteiden tutkimuslaitokseen (VTsIOM).

Levada-keskuksen päätoimipiste on Moskovassa. Keskuksella on 67 aluetoimistoa Venäjällä ja yhteistyösuhteet Baltian ja IVY-maiden vastaaviin tutkimuslaitoksiin. Levada-keskuksella on noin 3 000 koulutettua haastattelijaa, ja se on yksi laajimmista Venäjällä toimivista mielipiteitä seuraavista tutkimuslaitoksista. Vuodesta 2006 Levada-keskuksen johtajana on toiminut sosiologi, filosofian tohtori Lev Gudkov.

Alkusyksyllä 2016 Venäjän oikeusministeriö luokitteli tutkimuskeskus Levadan ulkomaiseksi agentiksi. Tätä ennen esimerkiksi ihmisoikeusjärjestö Memorial sekä äänestäjien oikeuksia ja vaalitarkkailua tekevä Golos-liike oli jo julistettu ulkomaiseksi agenteiksi. Levada-keskus kertoo olevansa eri mieltä tästä luokituksesta, ja pyrkivänsä haastamaan sen oikeusteitse. Järjestö on myös mielipidetiedustelulla selvittänyt kuinka laajalti tämä luokittelu ja sen vaikutuksia tunnetaan Venäjällä.

Lähteet
-------

1. ↑  Putin yrittää lepytellä äänestäjiä, uusi suurmielenosoitus suunnitteilla  20.1.2012. Suomen kuvalehti, suomenkuvalehti.fi. Viitattu 15.6.2012.
2. 1 2 3  Levada Center Levada-keskus, levada.ru. Viitattu 15.6.2012. (englanniksi)
3. 1 2  Levada Center - Contact us Levada-keskus, levada.ru. Viitattu 15.6.2012. (englanniksi)
4. ↑  Russia's Levada Centre polling group named foreign agent  5.9.2016. BBC, bbc.com. Viitattu 10.8.2021. (englanniksi)
5. ↑  About us Levada-keskus, levada.ru. Viitattu 10.8.2021. (englanniksi)
6. ↑  The law on foreign agents (mielipidetiedustelu aiheen tuntemisesta Venäjällä)  9.8.2021. Levada-keskus, levada.ru. Viitattu 10.8.2021. (englanniksi)

Aiheesta muualla
----------------

* Levada-keskuksen kotisivut (venäjäksi) ja (englanniksi)
* Russia Votes -mielipidebarometri (englanniksi)
Kokonaan valtameren peittämä planeetta.
**Hycean-planeetta** on kokonaan valtameren peittämä planeetta, jolla on vetypitoinen kaasukehä. 

Näistä planeetoista monet ovat Maata kuumempia ja suurempia. Hycean-planeettojen merissä voi olla samanlaista mikrobielämää kuin Maan ääriolosuhteissa, muun muassa kuumissa lähteissä. Hycean-planeetan nimi tulee sanoista *hydrogen* ja *ocean*, vety ja valtameri.Hycean-planeetat ovat yleensä mini-Neptunuksia ja supermaapalloja. Ilmakehän lämpötila voi olla 200 °C.  Hycean-planeetta voi olla säteeltään 2,3–2,6 Maan sädettä ja massaltaan 5–10 Maan massaa.

Hycean-planeettojen elinkelpoinen vyöhyke on paljon leveämpi kuin maankaltaisten planeettojen.. Hycean-planeettojen elinkelpoisen vyöhykkeen sisimmällä reunalla elämä on mahdollista vain vuorovesilukkiutuneen planeetan pimeällä puolella.

Lähteet
-------

1. 1 2  Tähdet ja avaruus: Hycean-planeetat voivat olla elinkelpoisia *www.avaruus.fi*. Viitattu 30.8.2021.
2. 1 2  New class of habitable exoplanets are 'a big step forward' in the search for life *University of Cambridge*.  26.8.2021. Viitattu 30.8.2021. (englanniksi)
3. 1 2 3  Nikku Madhusudhan, Anjali A. A. Piette, Savvas Constantinou: Habitability and Biosignatures of Hycean Worlds.  *The Astrophysical Journal*, 26.8.2021, nro 918, s. 1. doi:10.3847/1538-4357/abfd9c. ISSN 0004-637X. Artikkelin verkkoversio.
**Hemppo** (*Linaria cannabina*) on siemeniä syövä peippoihin kuuluva varpuslintu. Se on erikoistunut rikkaruohojen siemeniin, joita se hakee joutomailta, puistoista, pihoilta ja pellonreunoilta.

Koko ja ulkonäkö
----------------

Hempon pituus on noin 13–14 cm ja paino noin 17 grammaa.

Juhlapukuinen koiras on rinnasta heleän punainen ja sillä on punainen otsatäplä muuten harmaassa päässä. Selkä on ruskea, maha vaalea ja siivellä valkoinen siipijuova. Naaras on harmaanruskea, mahasta vaalea, ja myös sillä on valkoinen siipijuova. Nuori lintu muistuttaa naarasta, ollen vähän viirukkaampi. Vanhoilla linnuilla on täydellinen sulkasato elo–lokakuussa, jonka jälkeen koiras muistuttaa naarasta ja nuorta lintua, kunnes höyhenten kulumisen takia saa vähitellen juhlapuvun talven aikana. Kaikissa puvuissa erottuvat valkeat pyrstön reunasulat.

Laulu on hilpeää livertelyä, jota koiras esittää jostain korkealta paikalta, esim. talon katolla, puhelinlangalla tai puun latvassa. Kutsuääni on napakka "du-duk".

Vanhin suomalainen rengastettu hemppo on ollut vähintään 3 vuotta 3 kuukautta 17 päivää vanha.

Levinneisyys
------------

Lähes koko Eurooppa pohjoisimpia osia lukuun ottamatta sekä Pohjois-Afrikka ja Lähi-itä. Suomessa pesii 10 000–20 000 paria Oulu–Joensuu-linjan eteläpuolella. Runsain se on Etelä-Suomen viljelyalueilla.

Pääosa suomalaisista hempoista muuttaa elo-lokakuussa Keski-Eurooppaan, mistä ne palaavat maalis–huhtikuussa. Talvehtimaan jää vaihteleva määrä hemppoja rikkaruohostoihin.

Elinympäristö
-------------

Hemppo on kulttuurilintu. Se viihtyy pihoilla, puistoissa, varastoalueilla ja peltojen laitamilla.

Lisääntyminen
-------------

Hempon munia.
Tiivis korsipesä katajassa, tiheässä pensaassa tai puupinossa.
Munii huhtikuussa 4–6 sinertävää munaa, mahdollinen toinen pesye kesä-elokuussa. Naaras hautoo 12–14 vrk, ja poikaset lähtevät pesästä pariviikkoisina.

Ravinto
-------

Hempon pääasiallista ravintoa ovat rikkakasvien siemenet ja vähässä määrin hyönteiset.

Lähteet
-------

1. ↑  BirdLife International: *Linaria cannabina* *IUCN Red List of Threatened Species. Version 2013.2*.  2012. International Union for Conservation of Nature, IUCN, Iucnredlist.org. Viitattu 30.1.2014. (englanniksi)
2. ↑  Lintujen ikäennätykset *Luomus*.  28.5.2019. Viitattu 19.7.2020.

Aiheesta muualla
----------------

* Hemppo viikon luontoäänenä
* LuontoPortti: Hemppo (*Carduelis cannabina*)
* ITIS: Carduelis cannabina (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Linaria cannabina | 
* Wikidata: Q27075852
* Wikispecies: Linaria cannabina
* ADW: Carduelis\_cannabina
* Avibase: 32635892A4EB874F
* BirdLife: 22720441
* BOLD: 809070
* BTO: bob16600
* CoL: 72F75
* BOW: eurlin1
* eBird: eurlin1
* GBIF: 8104397
* iNaturalist: 558634
* ITIS: 997851
* IUCN: 22720441
* NBN: NHMSYS0021004282
* NCBI: 160757
* Xeno-canto: Linaria-cannabina

 |
|  |
| Fringilla cannabina | 
* Wikidata: Q28504302
* CoL: 6K24S
* GBIF: 4408963
* ITIS: 997902
* ZooBank: EC088D40-5227-4736-B43A-CA393E118F48

 |

 |
**Alsat-1** oli ensimmäinen Algerian avaruusjärjestön kehittämä satelliitti, joka laukaistiin avaruuteen 28. marraskuuta 2002 Cosmos-3M-kantoraketilla Plesetskistä. 

Se oli kartografinen mikrosatelliitti, jonka toteutuksessa englantilainen Surrey Satellite Technology-yritys toimi ohjaavana tahona. Satelliitin kokoa kuvaa sen 92 kg massa ja 240 W sähköteho. Se on 60 cm särmäinen kuutio. Aluksella oli oma kylmäkaasutrusteri, joka mahdollisti 560-640 km korkean kiertoradan tarkemman ylläpidon kuin ilman propulsiota. 

Se kuvasi kahdella ESIS-kameralla (Extended Swath Imaging System) kolmella taajuudella. Kuvan resoluutio on 32 metriä. Satelliitin muistikapasiteetti oli 9 Gbit.

Alsat-2-satelliitit
-------------------

Algerian Alsat-2A- ja Alsat-2B-satelliitit laukaistiin vuosina 2010 ja 2016. Niiden laukaisu Intiasta vaati neuvotteluja Yhdysvaltain satelliittitekniikan vientirajoitussäännöstön vuoksi.

Alsat-2A laukaistiin intialaisella PSLV-kantoraketilla 12. heinäkuuta 2010 matalalle kiertoradalle.

Lähteet
-------

1. ↑   (Arkistoitu – Internet Archive)
2. 1 2  AlSat 2A, 2B *Gunter's Space Page*. Viitattu 4.3.2021. (englanniksi)
3. ↑  AlSat-2 (Algeria Satellite-2) eoportal.org. Viitattu 4.3.2021. (englanniksi)
4. ↑  U.S. clears launch of Algerian satellites atop Indian rocket  12.8.2009. siliconindia.com. Viitattu 4.3.2021. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: fr:Agence spatiale algérienne
Lehden ensimmäisen näytenumeron kansisivu.
**Hemma och Ute** oli Helsingissä vuosina 1910–1916 ilmestynyt ruotsinkielinen aikakauslehti.

A. B. Lilius & Herzbergin kustantama ja Hanna Rönnbergin toimittama *Hemma och Ute* oli kuvitettu koko perheen lehti, joka painotti naisnäkökulmaa ja julkaisi paljon kotiin ja naisten maailmaan liittyvää aineistoa. Kahdesti kuukaudessa ilmestynyt lehti sisälsi muotikatsauksia, kirjailumalleja ja kuvallisia ruokareseptejä, tarkkaili naisten asemaa ja käsitteli ensimmäisen maailmansodan tapahtumia naisen näkökulmasta. Ruotsalaisten naisten ja kodin lehtien kilpailusta huolimatta *Hemma och Ute* menestyi varsin hyvin, mutta joutui viimein lopettamaan kustannusten noustua. Sen jatkona ilmestyi vuonna 1916 Rönnbergin toimittama *Ute och Hemma*.

Lähteet
-------

1. ↑  *Suomen lehdistön historia 10: Aikakauslehdistön historia*, s. 136. Kuopio: Kustannuskiila oy, 1992. ISBN 951-657-327-4.
2. 1 2  *Suomen lehdistön historia 8. Aikakauslehdistön historia: Yleisaikakauslehdet*, s. 40–41. Kuopio: Kustannuskiila, 1991. ISBN 951-657-325-8.
3. 1 2  Kurikka, Jussi & Takkala, Marketta: *Suomen aikakauslehdistön bibliografia 1782–1955*, s. 57, 326. Helsinki: Helsingin yliopiston kirjasto, 1983. ISBN 951-45-3158-2.

Aiheesta muualla
----------------

* *Hemma och Ute* digitoituna kansalliskirjastossa
Tyypillinen kaksoisshakki 1. Le6+

**Kaksoishakki** on shakkisiirto, jossa toinen osapuoli uhkaa vastustajan kuningasta kahdella eri nappulalla. Ainoa vastaus kaksoisshakkiin on kuninkaan siirtäminen, sillä muuten on mahdotonta eliminoida molempia uhkia samalla siirrolla.

Yleisin kaksoisshakkaustyyppi on siirto, jossa nappula siirtyy paljastaen lähetin, tornin tai kuningattaren takaansa ja uhkaa samalla itse vastustajan kuningasta.

 Asema, jossa valkea voi antaa kaksoisshakin ilman että siirretty nappula shakkaisi. Mustan viime siirto oli sotilas g5.

Erikoinen kaksoisshakki on siirto, jossa siirretty nappula ei itse uhkaa vastustajan kuningasta vaan paljastaa vain kaksi uhkausta. Ainoa mahdollinen tapa saavuttaa tämä on ohestalyönnillä. Esimerkiksi kuvaajan asemassa musta on juuri siirtänyt g7-g5. Valkea voi vastata hxg6 e.p.+. Kyseessä on kaksoisshakki, mutta sotilas itse ei shakkaa. Kyseinen tapahtuma on äärimmäisen harvinainen peleissä, mutta siihen voi törmätä shakkitehtävissä.

Kaksoisshakki pelissä
---------------------

Td2+ ja musta matittaa kahdessa siirrossa.
Kaksoisshakki voi olla yllättävä ase pelissä. Seuraavassa pelissä musta teki kolme kertaa peräkkäin tornilla ja lähetillä kaksoisshakin ja voitti pelin hienoon shakkimattiin.

1. e4 d5
2. d4 Rc6
3. exd5 Dxd5
4. Rc3 De6+
5. De2 Rxd4
6. Dxe6 Lxe6
7. Kd2 0-0-0
8. Ld3 g6
9. b3 Rf6
10. Lb2 Lh6+!
11. Kd1 Lg4+
12. f3 Lf5
13. Rge2 Rxc2!!
14. Kxc2 Txd3!
15. Tad1 Td2+
16. Kc1 Tc2+
17. Kb1 Tc1#

Lähteet
-------

* Hooper, David & Whyld, Kenneth: *The Oxford companion to chess*. Oxford: Oxford University Press, 1992. 2. ed. ISBN 0-19-866164-9.
* Shirts, Kerry A.: The First Triple Double in the Sport and Art of Chess. *Chessmatics*.  Arkistoitu 8.6.2010. Viitattu 18.7.2020. (englanniksi)
**AK81** on tanskalainen katujengi. Se on Helvetin enkelien tukijengi (viranomaiset kutsuvat marionettikerhoiksi), mutta jäseniltä ei vaadita moottoripyörän omistamista tai liivin käyttämistä. Tämän takia, ja maahanmuuttajien sekä kantaväestön välisten rodullisten jännitteiden takia, he saavat rekrytoitua uusia jäseniä Tanskassa paljon Helvetin enkeleitä nopeammin. AK on lyhenne sanoista "Altid Klar", joka on tanskankielinen ilmaisu sanoista *aina valmiina* ja 81 on synonyymi kirjainten HA kanssa. Jengi perustettiin vuonna 2007 taistelemaan The International Club -jengiä ja muita maahanmuuttajien muodostamia katujengejä vastaan kiistan liittyessä tuottoisaan hasiskauppaan. Tämä tarkoittaa, että AK81 antaa tarvittavia lisävoimia Helvetin enkeleille. Kuitenkin jengi näkee itsensä myös tanskalaisen kulttuurin, elämäntavan ja kristinuskon puolustajana. Poliisi arvioi, että heillä on noin 300 jäsentä.

Lähteet
-------

1. ↑  Barker Tom: One Percent Biker Clubs -- A Description. ("Puppet Clubs. In addition to the Big 5 and the Independent clubs there are also "puppet" clubs that do the bidding of the larger clubs, act as potential recruiting sources, serve as cannon fodder in the wars between clubs, and give a portion of their illegal gains to the larger club. The Red Devils MC is well known as a puppet club for the HAMC as are the Black Pistons MC as a puppet club for the Outlaws. The Outlaw Nation and the Bandido Nation list their puppet clubs on their national websites.") *Trends in Organized Crime*, {{{Vuosi}}}, 9. vsk, nro 1, s. 101–112.  Springer New York.
2. ↑  Police fear club linked to Hells Angels *The Vancouver Sun*.  28.5.2006.  Arkistoitu 19.4.2008. Viitattu 28.12.2010.
3. ↑  Hells Angels in Denmark
4. ↑  AK81, Denmark's newest gang
5. ↑  Hells Angels' 'jackal' manifesto (Danish) (Arkistoitu – Internet Archive)
6. ↑  Hells Angels arming themselves for war
**AMC Hornet** oli vuosina 1970–1977 valmistettu amerikkalainen automalli.

Ennen AMC Hornetia AMC oli valmistanut Rambler-mallisia autoja. Mallin maine oli kuitenkin kärsinyt, joten yhtiö alkoi valmistaa kokonaan uudenlaisia autoja uudella nimellä. Viimeistä Rambler-mallia, Rambler Americaniä, seurasi ensimmäinen AMC-mallin auto, AMC Hornet. Sen suunnitteli Richard A. Teague. Hornet tuli myyntiin vuonna 1970 ja samana vuonna AMC esitteli myös AMC Gremlinin, joka oli 30 senttimetriä lyhyempi versio Hornetista. Hornetista oli kaksi- ja nelipaikkaiset versiot. Kuten vuonna 1969 julkistetussa, suositussa Ford Maverickissa, Hornetin akseliväli oli noin 275 senttimetriä, se oli sedan-mallinen ja aikansa tyylin mukaisesti siinä oli pitkä konepelti ja lyhyt perä. AMC Hornetia valmistettiin vuoteen 1977 asti, jolloin sen korvasi uusi AMC Concord -malli.

Lähteet
-------

1. ↑  A Brief History Alexander Ortiz. Viitattu 8.1.2016. (englanniksi)

Aiheesta muualla
----------------

* Kuvia tai muita tiedostoja aiheesta **AMC Hornet** Wikimedia Commonsissa
**Pyhän Anastasia myrkytyksestä vapauttajan luostari** (kreik. Μονή Αγίας Αναστασίας Φαρμακολύτριας, *Moní Agías Anastasías Farmakolýtrias*) on luostari Chalkidikín niemimaalla Kreikassa. Se on omistettu nimensä mukaisesti Pyhälle Anastasia myrkytyksestä vapauttajalle eli suurmarttyyri Anastasia Farmakolytrialle. Luostari sijaitsee Polýgyroksen kunnassa lähellä Galátistan Agía Anastasían kylää, noin 32 kilometriä kaakkoon Thessalonikista.

Luostarin perustajaksi mainitaan perimätiedossa Bysantin keisarinna Theofano Martinakia eli myöhempi Pyhä Theofano vuonna 888. Ainakin nykyisellään sen perusti kuitenkin Thessalonikin arkkipiispa Pyhä Theonas vuonna 1552. Luostari osallistui Kreikan vapaussotaan vuonna 1821, minkä vuoksi turkkilaiset polttivat sen. Se rakennettiin uudestaan 1830-luvulta lähtien. Nykyisin luostarin asukasluvuksi mainitaan 47 (vuonna 2020). Vuoden 2011 väestönlaskennassa luostarissa asuviksi kirjattiin kuitenkin vain 4 henkeä. Hallinnoltaan luostari on stauropegiaalinen.

Rakennustyyliltään luostari edustaa jälkibysanttilaista arkkitehtuuria. Se on rakennettu rinteeseen noin 150 metrin korkeuteen merenpinnasta laskettuna. Luostarin nykyinen pääkirkko (*katholikon*) on vuodelta 1834. Se on kolmilaivainen basilika, jossa on kupoli. Luostarin vanhinta osaa on sen eteläsiipi, joka säilyi ainoana vuoden 1821 tulipalosta. Luostarissa säilytettiin Pyhän Anastasian ja monien muiden pyhien pyhäinjäännöksiä, mutta ne varastettiin vuonna 2012.

Luostari juhlii vuosittain 22. joulukuuta.

* Luostarin pääovi.Luostarin pääovi.
* Luostaripihaa ja kirkko.Luostaripihaa ja kirkko.
* Luostarin kirkko sisältä.Luostarin kirkko sisältä.
* Luostarin seinämaalauksia.Luostarin seinämaalauksia.

Lähteet
-------

1. 1 2 3 4  Ιερά Μονή Αγίας Αναστασίας Φαρμακολύτριας *Μοναστήρια της Ελλαδος*. Viitattu 1.9.2020.
2. 1 2  Moni Agias Anastasias Farmakolytrias *Greece.com*. Viitattu 1.9.2020.
3. ↑  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)

Aiheesta muualla
----------------

* Kuvia tai muita tiedostoja aiheesta **Pyhän Anastasia myrkytyksestä vapauttajan luostari** Wikimedia Commonsissa
**Nancy Lee Reynolds** (omaa sukua **Clark**, 26. kesäkuuta 1927 Pocatello, Idaho – 23. toukokuuta 2022 Santa Fe, New Mexico) oli yhdysvaltalainen toimittaja ja poliittinen vaikuttaja. Hänet tunnetaan erityisesti roolistaan Ronald Reaganin taustalla.

Elämä
-----

Reynolds syntyi Idahossa vuonna 1927, mutta muutti perheensä kanssa 1930-luvulla Washingtoniin. Hänen isänsä oli demokraattipoliitikko David Worth Clark, joka toimi muun muassa Yhdysvaltain edustajainhuoneessa ja senaatissa 1930- ja 40-luvuilla.

Reynolds opiskeli Goucher Collegessa englantia ja valmistui 1940-luvulla. Valmistumisensa jälkeen hän alkoi työskentelemään toimittajana.

Vuonna 1966 Reynolds haastatteli Kalifornian kuvernööriksi pyrkinyttä Ronald Reagania. Reagan piti haastattelusta ja palkkasi Reynoldsin mukaan kampanjatiimiinsä. Reynolds työskenteli Reaganin esikunnassa tämän kummankin kuvernöörikauden ajan ja oli myös mukana Reaganin epäonnistuneessa presidentinvaalikampanjassa 1976.

Vuoden 1976 jälkeen Reynolds siirtyi yritysten viestintätehtäviin. Reagan pyrki uudelleen presidentiksi vuonna 1980 ja tällä kertaa voitti vaalit. Reynolds otti puolen vuoden vapaan työstään voidakseen työskennellä Reaganin siirtymäkauden hallinnossa.

1983 Reynolds oli mukana perustamassa Wexler, Reynolds, Harrison & Schule -lobbausyhtiötä, johon hän myös siirtyi työskentelemään. 

Puolen vuoden työpätkäänsä lukuun ottamatta Reynoldsilla ei ollut muodollista roolia Reaganin esikunnassa tämän presidenttikaudella. Reynoldsilla oli kuitenkin laajat henkilökohtaiset verkostot Washingtonin poliittisissa piireissä, minkä vuoksi esimerkiksi New York Times on kuvaillut häntä "yhdeksi kaupungin parhaiten verkostoituneista lobbareista 1980-luvulla". Reynolds oli muun muassa Nancy Reaganin ja Jimmy Carterin entisen neuvonantajan Anne Wexlerin läheinen ystävä.

Reynolds myi oman osuutensa lobbausfirmastaan vuonna 1990 Hill & Knowltonille ja muutti Santa Fehen. Hän kuoli vuonna 2022.

Perhe
-----

Reynolds oli naimisissa aluksi Bill Wurzberger -nimisen miehen kanssa, mutta liitto päättyi eroon vuonna 1961. Myöhemmin Reynolds nai republikaanilobbarina ja toimittajana toimineen Frank Reynoldsin. Myös tämä liitto päättyi myöhemmin eroon.

Avioliittojensa lisäksi Reynoldsin tiedetään tapailleen kirjailija J.D. Salingeria sekä Motion Picture Associationin johtajaa Jack Valentia.

Lähteet
-------

1. 1 2 3 4 5 6 7 8 9 10
2. 1 2 3 4
Hemmo Airamo 1930-luvun alussa.
**Juho Hemming "Hemmo" Airamo** (22. elokuuta 1893 Lieto – 24. syyskuuta 1963 Turku) oli suomalainen koomikko, näyttelijä ja teatteriohjaaja.

Airamon teatteriura alkoi Turun teattereista. Hän työskenteli iltanäyttelijänä Turun Työväen Teatterissa 1916–1919 ja näyttelijänä Turun Teatterissa 1919–1946. Hän esitti luonneroolinaan muun muassa professori Wenanderia. Hän oli turkulaisen teatterin pioneeri, mutta häntä ei ole nähty paljoakaan elokuvassa. Hänen ensimmäinen elokuvansa oli *Kihlauskylpylä* (1924).

Airamo siirtyi vuonna 1946 Toivo Hämerannan kanssa Turun kaupunginteatterin apulaisjohtajaksi ja toimi myös teatterin ohjaajana ja näyttelijänä kuolemaansa saakka. Turun Kaupunginteatteri uudistui Turun Työväen Teatterin palon takia. 1961 Hemmo Airamo ja turkulainen näyttämötaiteilija Senni Nieminen näyttelivät nimiosia Ere Kokkosen ohjaamassa tv-sarjassa *Hilma ja Akseli*. Sarja oli aikoinaan hyvin suosittu, ja Airamon kuoltua Nieminen koetti jatkaa sarjaa yksin, mutta se ei kerännyt enää suosiota, joten sarja lopetettiin.

Airamolle myönnettiin Pro Finlandia-mitali vuonna 1951. Hän näytteli kaikkiaan kahdeksassa pitkässä elokuvassa, kuten ensimmäisessä äänielokuvassa *Sano se suomeksi* (1931) ja Toivo Hämerannan kokeiluelokuvassa *Pajasta palatsiin* (1946).

Airamon poika oli Nesteen pitkäaikainen talousjohtaja Martti Airamo (k. 2010).

Filmografia
-----------

* *Kihlauskylpylä*, 1924
* *Pohjalaisia*, 1925
* *Sano se suomeksi*, 1931
* *Paimen, piika ja emäntä*, 1938
* *Miehen vankina*, 1943
* *Minä jätän sinut*, 1944
* *Pajasta palatsiin*, 1946
* *Ruusu ja kulkuri*, 1948

Lähteet
-------

1. ↑  Kai Hietarinta: Nesteen talous oli jämäköissä käsissä.  *Helsingin Sanomat*, 31.10.2010, s. C7.

Aiheesta muualla
----------------

* Hemmo Airamo Elonetissä.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Elonet

 |

 |
Kaksosten symboli
Kaksoset. Kuva 1400-luvun länsimaisesta astrologiakirjasta.
**Kaksoset** (**Gemini**) on kolmas niistä *Eläinradan merkeiksi* kutsutuista sektoreista, joihin Eläinrata vanhastaan, varsinkin astrologiassa jaetaan. Se käsittää alueen 60–90 astetta kevättasauspisteestä itään. Aurinko saapuu tähän merkkiin vuosittain suunnilleen 21. toukokuuta ja siirtyy seuraavaan, Kravun merkkiin kesä­päivän­seisauksena kesäkuun 21. päivän aikoihin.

Merkki on saanut nimensä Kaksosten tähdistöstä, joka 2 000 vuotta sitten sattui liki­pitäen yhteen tämän merkin kanssa. Maan akselin suunnan kiertymisen eli prekession vuoksi merkit eivät kuitenkaan enää vastaa saman­nimisiä tähdistöjä, vaan nykyisin Kaksosten merkki vastaa suunnilleen Härän tähdistöä.

Astrologisten käsitysten mukaisesti nimitystä kaksonen (tai Kaksonen) käytetään varsinkin horoskoopeissa myös henkilöistä, jotka ovat syntyneet Auringon ollessa tässä merkissä.

Lähteet
-------

1. ↑  *Yliopiston almanakka vuodeksi 2011 jälkeen Vapahtajamme Kristuksen syntymän*, s. 38, taulukko Auringon liike Eläinradalla 2011. Helsingin yliopisto, Ajasto Paperproduct, 2010. ISSN 1239-1654.

Aiheesta muualla
----------------

* Kuvia tai muita tiedostoja aiheesta **Kaksoset (Eläinradan merkki)** Wikimedia Commonsissa

  

Eläinradan merkit
Oinas | Härkä | Kaksoset | Krapu | Leijona | Neitsyt | Vaaka | Skorpioni | Jousimies | Kauris | Vesimies | Kalat
Kyrie Eleisonin luostari
**Abbeydorney** (iiriksi *Mainistir Ó dTorna*) on kylä Kerryn kreivikunnassa Irlannin tasavallassa. Sen iirinkielinen nimi juontaa juurensa Tornan klaanin luostaria (Monastery of the clan of Torna), joka viittaa sisterssiläiseen Kyrie Eleisonin luostariin, joka perustettiin 1154 ja sijaitsee kylän pohjoispuolella.

Kyrie Eleisonin luostari sijaitsee yhdeksän kilometriä pohjoiseen Kerryn kreivikunnan Traleesta. Abbeydorneyn asukasluku oli vuonna 2002 1 140 ja se muodostaa osan Abbeydorneyn/Kilflynnin kunnasta.

Rautatieasema, joka avattiin 1880, palvelee yhä kylää Traalee-Limerick-linjalla, joka kulkee Linstowelin kautta. Matkustajapalvelu poistettiin 1963, vaikka rahtijunat jatkoivat kulkua Abbeydorneyn kautta kunnes Listowelin linja lakkautettiin 1977; Traleen linja lakkautettiin 1978.

Raskaansarjan nyrkellijän John L. Sullivanin isä Mike Sullivan muutti Abbeydorneysta suuren nälänhädän jälkeen. 

Abbeydorneyssa on kaksi tuuliturbiinia toiminnassa tuuliturbiinifarmilla Leitin lähellä, toinen tuottaa 15 MW*lähde?* ja toinen 6,8 MW sähköä.

Aiheesta muualla
----------------

* Paikallista historiaa ja kuvia
* Tietoa Kerrystä (Arkistoitu – Internet Archive)
* Muistoja Abbeydorneyn rautatieasemasta
**Abbas Guèye** (27. joulukuuta 1913 Dakar – 2. elokuuta 1999 Dakar) oli senegalilainen ammattiyhdistysjohtaja ja poliitikko.

Posti- ja lennätinlaitoksen mekaanikkona työskennellyt Guèye osallistui jo varhain kotikaupunkinsa Dakarin ammattiyhdistystoimintaan ja politiikkaan. Vuoden 1946 yleislakon aikana hän toimi Ranskan Länsi-Afrikan ammattiliittojen keskusjärjestön pääsihteerinä. Guèye erosi Lamine Guèyen johtamasta Senegalin sosialistipuolueesta vuonna 1948 ja perusti Léopold Sédar Senghorin ja Mamadou Dian kanssa Bloc démocratique sénégalais (BDS) -puolueen. Senghor ja Guèye valittiin BDS:n listalta Ranskan kansalliskokouksen edustajiksi vuonna 1951.

Guèyen ja Senghorin välit rikkoutuivat vuonna 1956. Guèye perusti Rassemblement démocratique sénégalaise -puolueen, joka seuraavana vuonna sulautui Parti sénégalais d’action socialiste -puolueeseen. Vuodesta 1960 lähtien Guèye toimi Senegalin ainoan sallitun ammattiliiton pääsihteerinä.

Lähteet
-------

1. 1 2 3 4  Abbas Gueye *Assemblée nationale*. Viitattu 1.7.2020.
2. 1 2  Abbas Guèye *Assemblée nationale*.  Arkistoitu 3.8.2020. Viitattu 13.12.2020.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Sycomore

 |

 |
**Italian Kyrenaika** (ital. *Cirenaica Italia*, arab. برقة الايطالیة‎) oli Italian siirtomaa nykyisen Libyan itäosissa, joka oli olemassa vuosina 1911–1934. Italia sai alueen Italian-Turkin sodan jälkeen Osmanien valtakunnalta Italian Tripolitanian kanssa. Samalla Italia sai myös saaria Egeanmereltä. Italian Kyrenaika ja Tripolitania yhdistettiin vuoden 1934 alussa. Kahden siirtomaan aluetta kutsuttiin joskus Italian Libyaksi tai Italian Pohjois-Afrikaksi, ja yhdistymisensä jälkeen ensimmäisenä mainitusta tuli sen virallinen nimi joskin jälkimmäistäkin käytettiin.

Vuonna 1923 Senusit alkoivat kapinaan siirtomaaherroja vastaan. Italialaiset joukot saivat lopetettua sen yhdeksän vuotta myöhemmin vuonna 1932, jonka seurauksena neljäsosa alueen asukkaista kuoli.

Lähteet
-------

1. ↑  Mann, Michael: *The Dark Side of Democracy: Explaining Ethnic Cleansing*. New York: Cambridge University Press, 2005. 54544078. ISBN 0-521-83130-X, 978-0-521-83130-7, 0-521-53854-8, 978-0-521-53854-1, 978-0-511-23010-3, 0-511-23010-9. Teoksen verkkoversio (viitattu 12.10.2022). (englanniksi)

Aiheesta muualla
----------------

* Kuvia tai muita tiedostoja aiheesta **Italian Kyrenaika** Wikimedia Commonsissa